Broj: 711-I-1845-M-344/22-04-23

Zagreb, 26. kolovoza 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Marka Žaje, člana Uprave** **trgovačkog društva PCE – Thales napredni sustavi d.o.o.,** za davanjem mišljenja Povjerenstva, na 183. sjednici, održanoj 26. kolovoza 2022., daje sljedeće

**MIŠLJENJE**

**Marko Žaja, član Uprave trgovačkog društva PCE – Thales napredni sustavi d.o.o., obveznik je u smislu članka 3. stavka 1. točke 39. ZSSI/21-a i na istog se primjenjuju odredbe toga Zakona te je u obvezi podnošenja imovinske kartice Povjerenstvu sukladno odredbama ZSSI/21-a.**

Obrazloženje

Zahtjev za davanjem mišljenja Povjerenstva podnio je Marko Žaja, član Uprave trgovačkog društva PCE – Thales napredni sustavi d.o.o. U knjigama ulazne pošte Povjerenstva zahtjev je zaprimljen 28. srpnja 2022. pod poslovnim brojem 711-U-7032-M-344/22-01-2, povodom kojeg se vodi predmet broj M-344/22.

Člankom 3. stavkom 1. točkom 39. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je u mirovini od 2. studenoga 2018. te da je umirovljen po sili zakona nakon 65 godina života na radnom mjestu pomoćnika direktora za proizvodnju u trgovačkom društvu Pomorski centar za elektroniku d.o.o. Od 2004. navedeno trgovačko društvo je radilo na ostvarenju suradnje s francuskom tvrtkom Thales te su kao rezultat uspješno realiziranog projekta navedena dva trgovačka društva 2009. osnovala novo društvo PCE – Thales napredni sustavi d.o.o. Za direktore novoosnovanog društva imenovan je obveznik i francuski državljanin Luc-Bertil Fiévet. Aktiviranje navedenog poduzeća trebalo se odigrati potpisom ugovora o opremanju borbenih vozila te je do potpisa ugovora obveznik radio u trgovačkom društvu Pomorski centar za elektroniku d.o.o i crpio sva prava iz radnog odnosa dok je Luc-Bertil Fiévet bio zaposlenik Thalesa. Budući da do spomenutog ugovora nije došlo, članovi Uprave trgovačkog društva PCE – Thales napredni sustavi d.o.o. nikada nisu bili zaposlenici tog društva niti su primali bilo kakav honorar na račun obnašanja dužnosti izvršnih direktora.

Obveznik dalje u svom zahtjevu navodi da je po odlasku u mirovinu tražio od Uprave trgovačkog društva Pomorski centar za elektroniku d.o.o. i Thalesa da ga razriješe dužnosti i obveza u trgovačkom društvu PCE – Thales napredni sustavi d.o.o. te da je novo rukovodstvo društva Pomorski centar za elektroniku d.o.o. pokrenulo likvidaciju društva 2017. , ali do sada se nije realiziralo zbog nejasnih ovlaštenja u francuskoj tvrtki Thales.

Obveznik također navodi da se zbog pasivnosti francuske strane na Trgovačkom sudu u Splitu još uvijek vodi kao direktor te da obavlja neophodna zakonska plaćanja i obveze pri čemu ističe da nikada nije primao niti prima bilo kakav honorar na račun funkcije na koju je imenovan, zbog čega ga je iznenadio zahtjev za dostavom imovinske kartice jer nije stupio na dužnost 2021. već 2009. i od tada se ništa nije promijenilo, a u mirovini je već 4 godine.

Uvidom u sudski registar Trgovačkog suda u Splitu utvrđeno je da su jedini članovi trgovačkog društva PCE – Thales napredni sustavi d.o.o. trgovačko društvo Pomorski centar za elektroniku d.o.o., Split, i društvo Thales Europe S.A.S., Francuska, te da su članovi Uprave istog trgovačkog društva Marko Žaja i Luc-Bertil Fiévet.

Uvidom u sudski registar Trgovačkog suda u Splitu utvrđeno je da je Republika Hrvatska jedini osnivač trgovačkog društva Pomorski centar za elektroniku d.o.o.

Povjerenstvo je porukom elektroničke pošte od 16. prosinca 2021. zatražilo od trgovačkog društva Pomorski centar za elektroniku d.o.o., pored ostalog, zatražilo dostavu podataka ima li isto trgovačko društvo u svojem većinskom vlasništvu drugo trgovačko društvo te koja je veličina tog udjela.

Trgovačko društvo Pomorski centar za elektroniku d.o.o. je porukom elektroničke pošte od 21. prosinca 2021. odgovorilo na spomenuto traženje navodeći da je trgovačko društvo PCE - Thales napredni sustavi d.o.o. u većinskom vlasništvu tog trgovačkog društva s udjelom od 75%. U istoj se poruci navodi da namjeravaju započeti postupak likvidacije društva PCE - Thales napredni sustavi d.o.o., s obzirom na to da isto već nekoliko godina ne ostvaruje prihode i nema poslovanja te da postupak likvidacije nije ostvaren jer je preminuo drugi član Uprave Luc-Bertil Fiévet.

Povjerenstvo je nastavno na zaprimljen zahtjev obveznika od 28. srpnja 2022. od trgovačkog društva Pomorski centar za elektroniku d.o.o. porukom elektroničke pošte od 9. kolovoza 2022. zatražilo dostavu dokumentacije iz koje proizlazi da je pokrenut postupak likvidacije trgovačkog društva PCE – Thales napredni sustavi d.o.o.

Na spomenuto traženje trgovačko društvo Pomorski centar za elektroniku d.o.o. porukom elektroničke pošte od 24. kolovoza 2022. obavijestilo je Povjerenstvo da u tom trenutku još uvijek nije službeno pokrenut postupak likvidacije trgovačkog društva PCE – Thales napredni sustavi d.o.o.

Nastavno na sve navedeno, a temeljem ranije spomenutog članka 3. stavka 1. točke 39. ZSSI/21-a, Povjerenstvo je stava da je Marko Žaja, kao član Uprave trgovačkog društva PCE – Thales napredni sustavi d.o.o., obveznik primjene ZSSI/21-a s obzirom na to da je jedan od članova tog društva s većinskim udjelom od 75% trgovačko društvo Pomorski centar za elektroniku d.o.o. kojemu je jedini osnivač Republika Hrvatska.

Okolnosti koje obveznik navodi u svom zahtjevu i koje navodi društvo Pomorski centar za elektroniku d.o.o., a prema kojima obveznik za obavljanje funkcije ne prima plaću niti naknadu i prema kojima trgovačko društvo PCE – Thales napredni sustavi d.o.o. ne posluje i nema zaposlenih, nisu odlučne za zauzimanje drugačijeg stava Povjerenstva imajući u vidu da ZSSI/21 ne propisuje izuzetke od primjene toga Zakona u odnosu na navedene okolnosti.

Također se napominje da je ZSSI/21 stupio na snagu 25. prosinca 2021. te da od njegova stupanja na snagu obvezuje osobe koje taj Zakon utvrđuje obveznicima pa tako i osobe koje prema odredbama ranijeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.) nisu bili dužnosnici, a što je slučaj i sa predsjednicima i članovima uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Marko Žaja, putem e-mail adrese
2. Objava na internetskoj stranici Povjerenstva
3. Pismohrana